Peter Gogola

Životopis

Peter Gogola sa spolu s rodičmi presťahoval z Komárna do Banskej Bystrice, kde vychodil základnú školu na Spojovej a Gymnázium J. G. Tajovského. Pedagogickú fakultu vyštudoval tiež v Banskej Bystrici. Po základnej vojenskej službe pracoval ako učiteľ na ZŠ na Ďumbierskej a na ZŠ Slobodného slovenského vysielača. Ako hovorca a šéfredaktor podnikového časopisu Lesník pracoval aj pre Lesy SR. Z Lesov SR bol odvolaný keď so skupinou kolegov podal trestné oznámenie o možnom tunelovaní. Po voľbách ho nový minister Zsolt Simon pozval naspäť. V tomto zamestnaní pracoval pred zvolením za primátora.
Od 1. marca 2015 pracuje ako riaditeľ vydavateľstva LESMEDIUM SK a šéfredaktor odborného lesníckeho časopisu LES & Letokruhy. Spolu s Jánom Mičovským a Michalom Tomčíkom sa podieľal na zostavení publikácie Pomník plný lesa o priekopníkovi výberkového hospodárenia v lesoch Ladislavovi Alcnauerovi. Ako autor a moderátor sa podieľa na lesníckej talkshow Ako sa do hory volá.

Primátor

V komunálnych voľbách v novemberi 2010 kandidoval ako nezávislý kandidát. V svojom volebnom programe sa zaviazal podporovať zamestnanosť a pracovné príležitosti, cestovný ruch, podmienky pre mladú generáciu, istoty pre staršiu generáciu, čistotné a bezpečné mesto, dopravu a šport. Kandidát SDKÚ-DS Martin Baník a nezávislý kandidát Zdenko Haring sa postupne vzdali kandidatúry v prospech Gogolu a proti ľavicovým stranám. Banská Bystrica dovtedy pravicového primátora nemala. Nakoniec Peter Gogola voľby vyhral s 13 842 hlasmi. Na druhom mieste sa umiestnil protikandidát Ľubomír Vážny za koalíciu SMER, SNS, ĽS-HZDS s 10 443 hlasmi. Gogola bol tiež s 2 823 hlasmi zvolený z prvého miesta za poslanca v 6. banskobystrickom obvode.
Svoju opätovnú kandidatúru na primátora v komunálnych voľbách 2014 oznámil v júni 2014. Aj keď o podpora rokoval so všetkými stranami v mestskom zastupiteľstve, chcel zostať nezávislým kandidátom. Svoje dovtedajšie pôsobenie vnímal na dvojku a chcel ho opraviť na jednotku. Vo voľbách získal 4 248 hlasov čím získal druhé miesto. Za primátora bol zvolený Ján Nosko s 9 739 hlasmi.

Bubeník

Absolvoval Ľudovú školu umenia, hru na klavír. V pätnástich rokoch sa amatérsky začal venovať hre na bicích, neskôr ju pod odborným vedením tri roky študoval v hudobnom kurze v PKO v Banskej Bystrici.  Hral v rockovej skupine Voľné združenie nezáväzného charakteru (1987 - 2017). V roku 2000 bol jedným zo zakladateľov súboru Jej družina so speváčkou Zuzanou Mojžišovou. V roku 2001 nahral s touto formáciou v Slovenskom rozhlase prvý album, ktorý bol prvou lastovičkou dnes tak populárneho žánru world music. V rokoch 2011 - 2015 účinkoval v skupine Philantropy band, neskôr premenovanej na DIplomatic Immunity Band, v ktorej hrali veľvyslanci, pôsobiaci v tom čase na Slovensku: Theodore Sedgwick (USA) - klávesy, Florin Vodita (Rumunsko) - gitara, Nicolaos Kanellos (Grécko) - basová gitara, Alexander Ben Zvi (Izrael) - perkusie, Grigorij Mesežnikov (Slovensko) - akustická gitara. Neskôr v skupine pôsobili ešte Gad Amir (Izrael) - gitara a  Shay Saadoune (Izrael) - basová gitara. 
Aktuálne pôsobí ako bubeník v dvoch formáciách Mariana Greksu: Modus Memory (skupina, ktorý hrá repertoár populárnej slovenskej skupiny Modus, s príležitostným hosťovaním Janka Lehockého) a Delykvenc (rock revival band s dvomi bubeníkmi).
Amatérsky hrá na lovecký roh repertoár poľovníckej hudby.